62019TO0715_RES
Kawża T‑715/19
Lukáš Wagenknecht
vs
Il-Kunsill Ewropew
Digriet tal-Qorti Ġenerali (It-Tmien Awla) tas‑17 ta’ Lulju 2020
“Rikors għal nuqqas li tittieħed azzjoni – Protezzjoni tal-interessi finanzjarji tal-Unjoni – Ġlieda kontra l-frodi – Laqgħa tal-Kunsill Ewropew – Qafas finanzjarju pluriennwali – Regolament finanzjarju – Allegat kunflitt ta’ interessi tar-rappreżentant tar-Repubblika Ċeka matul laqgħa tal-Kunsill Ewropew – Allegat nuqqas ta’ azzjoni tal-Kunsill Ewropew – Artikolu 130 tar-Regoli tal-Proċedura – Interess ġuridiku – Locus standi – Teħid ta’ pożizzjoni tal-Kunsill Ewropew – Tmiem għan-nuqqas li tittieħed azzjoni – Inammissibbiltà – Artikolu 15(2) TUE – Rikors manifestament infondat fid-dritt”
Rikors għal nuqqas li tittieħed azzjoni – Persuni fiżiċi jew ġuridiċi – Atti li jikkonċernawhom direttament u individwalment – Nuqqas tal-Kunsill Ewropew li jeskludi lill-Prim Ministru ta’ Stat Membru minn laqgħat ta’ din l-istituzzjoni – Rikors ippreżentat minn membru tas-Senat tal-Istat Membru kkonċernat – Nuqqas ta’ inċidenza diretta u individwali – Inammissibbiltà
(it-tielet paragrafu tal-Artikolu 265 TFUE)
(ara l-punti 25 sa 27)
Rikors għal nuqqas li tittieħed azzjoni – Teħid ta’ pożizzjoni fis-sens tat-tieni paragrafu tal-Artikolu 265 TFUE qabel il-preżentata tar-rikors – Kunċett – Rifjut ta’ teħid ta’ azzjoni konformement mas-sejħa għal teħid ta’ azzjoni – Inklużjoni
(it-tieni paragrafu tal-Artikolu 265 TFUE)
(ara l-punti 29 sa 32)
Rikors għal nuqqas li tittieħed azzjoni – Obbligu ta’ teħid ta’ azzjoni tal-Kunsill Ewropew – Obbligu li jeskludi lill-Prim Ministru ta’ Stat Membru mil-laqgħat ta’ din l-istituzzjoni quddiem allegat kunflitt ta’ interess – Assenza
(Artikolu 15(2) TUE; it-tielet paragrafu tal-Artikolu 265 TFUE)
(ara l-punti 34 sa 37)
Sunt
Fid-digriet tagħha tas‑17 ta’ Lulju 2020, Wagenknecht vs Il‑Kunsill Ewropew (T‑715/19), il-Qorti Ġenerali ddeċidiet li huwa inammissibbli u, fi kwalunkwe każ, manifestament infondat, ir-rikors għal nuqqas li tittieħed azzjoni ppreżentat minn membru tas-Senat tar-Repubblika Ċeka intiż għall-konstatazzjoni li l-Kunsill Ewropew illegalment naqas milli jeskludi lill-Prim Ministru ta’ dan l-Istat Membru, minħabba allegat kunflitt ta’ interessi, minn laqgħat tal-Kunsill Ewropew.
F’dan il-każ, fil‑5 ta’ Lulju 2019, Lukáš Wagenknecht (iktar ’il quddiem ir-“rikorrent”), membru tas-Senat tar-Repubblika Ċeka, kien talab lill-Kunsill Ewropew sabiex jeskludi lill-Prim Ministru ta’ dan l-Istat Membru, Andrej Babiš, minn laqgħat tal-Kunsill Ewropew dwar in-negozjati tal-perspettivi finanzjarji. (
1
) Din it-talba kienet ibbażata fuq l-allegat kunflitt ta’ interessi ta’ Andrej Babiš, li jirriżulta allegatament mill-interessi personali u tal-familja tiegħu f’impriżi tal-grupp Agrofert, attiv b’mod partikolari fil-qasam agroalimentari, sa fejn dawn l-impriżi jkunu benefiċjarji ta’ sussidji mill-baġit tal-Unjoni Ewropea.
Fl‑24 ta’ Ġunju 2019, il-Kunsill Ewropew wieġeb għas-sejħa għal teħid ta’ azzjoni billi spjega lir-rikorrent li, peress li t-Trattat UE (
2
) kien iwaqqaf b’mod intanġibbli l-kompożizzjoni tal-Kunsill Ewropew, ma kienx għad-diskrezzjoni tiegħu li jiddeċiedi min kellu jkun ir-rappreżentant ta’ kull Stat Membru fi ħdan din l-istituzzjoni, jew li jiddeċiedi lil min, bejn il-kap tal-Istat jew il-kap tal-Gvern, kellu jistieden għal laqgħa tal-Kunsill Ewropew. F’dawn il-kundizzjonijiet, ma kienx f’pożizzjoni li jeskludi lill-Prim Ministru tar-Repubblika Ċeka mil-laqgħat invokati. Fit‑2 ta’ Lulju 2019, ir-rikorrent talab, permezz ta’ ittra elettronika, għal kjarifiki dwar din it-tweġiba. Din l-ittra elettronika baqgħet mingħajr tweġiba. Għalhekk, skont l-Artikolu 265 TFUE, huwa ppreżenta rikors intiż għall-konstatazzjoni ta’ nuqqas li tittieħed azzjoni mill-Kunsill Ewropew sa fejn din l-istituzzjoni allegatament illegalment naqset milli tieħu azzjoni bi tweġiba għas-sejħa għal teħid ta’ azzjoni.
Fl-ewwel lok, il-Qorti Ġenerali fakkret li, sabiex rikors għal nuqqas li tittieħed azzjoni jkun ammissibbli (
3
), ir-rikorrent għandu jistabbilixxi jew li huwa d-destinatarju tal-att li l-istituzzjoni kkontestata allegatament naqset milli tadotta fil-konfront tiegħu, jew li l-imsemmi att jikkonċernah direttament u individwalment b’mod analogu għal dak ta’ destinatarju ta’ tali att. Għandu wkoll jiġġustifika interess ġuridiku li l-eżistenza tiegħu tippreżupponi li r-rikors ikun jista’, bir-riżultat tiegħu, jagħtih vantaġġ personali. F’dan il-każ, il-Qorti Ġenerali kkonstatat li l-att li r-rikorrent talab l-adozzjoni tiegħu mill-Kunsill Ewropew ma kienx att indirizzat minn din l-istituzzjoni għall-attenzjoni tiegħu, iżda deċiżjoni li kellha bħala destinatarju l-Prim Ministru Ċek. Barra minn hekk, il-Qorti Ġenerali enfasizzat li, anki jekk ir-rikorrent igawdi mill-kwalità tiegħu bħala membru tas-Senat tar-Repubblika Ċeka sabiex jaġixxi fl-interess ġenerali, huwa xorta għandu jiġġustifika interess personali, mislut minn, u attwali għall-konstatazzjoni tan-nuqqas allegat li tittieħed azzjoni tal-Kunsill Ewropew. Issa, fin-nuqqas tat-turija, mir-rikorrent, ta’ tali interess, il-kundizzjoni relatata mal-inċidenza diretta u individwali tiegħu fir-rigward tal-miżuri mitluba mill-Kunsill Ewropew, fi kwalunkwe każ, ma kinitx issodisfatta.
Fit-tieni lok, il-Qorti Ġenerali fakkret li l-Artikolu 265 TFUE jirrigwarda n-nuqqas li tittieħed azzjoni minħabba n-nuqqas li tiġi adottata deċiżjoni jew li tittieħed pożizzjoni u mhux l-adozzjoni ta’ att differenti minn dak li l-persuni kkonċernati xtaqu jew qiesu neċessarju. Għalhekk, il-Qorti Ġenerali ddeċidiet li r-rikors għal nuqqas li tittieħed azzjoni ppreżentat mir-rikorrent kien inammissibbli għar-raġuni li l-Kunsill Ewropew kien spjega, fi kliem ċar, ir-raġunijiet li għalihom huwa ma setax jieħu azzjoni fis-sens li kien mitlub minnu. Dan it-teħid ta’ pożizzjoni temm in-nuqqas li tittieħed azzjoni u tali rifjut jikkostitwixxi għalhekk att li jista’ jiġi kkontestat b’rikors għal annullament (
4
). Issa, ir-rikorrent ma kellux l-intenzjoni li jippreżenta tali rikors. Barra minn hekk, il-Qorti Ġenerali ppreċiżat li l-ittra elettronika tar-rikorrent tat‑2 ta’ Lulju 2019 ma tistax titqies bħala sejħa għal teħid ta’ azzjoni ġdida li fil-konfront tagħha l-Kunsill Ewropew sussegwentement naqas li jieħu azzjoni.
Fit-tielet lok, il-Qorti Ġenerali żiedet li r-rikors kien, fi kwalunkwe każ, manifestament infondat. Hija rrilevat li l-Kunsill Ewropew ma għandu ebda marġni ta’ manuvra meta jlaqqa’ l-kapijiet tal-Istat jew ta’ Gvern tal-Istati Membri fil-laqgħat tiegħu (
5
). Fil-fatt, hija r-responsabbiltà tal-Istati Membri li jadottaw il-miżuri nazzjonali, inklużi kostituzzjonali, li jippermettu li jiġi ddeterminat jekk għandhomx jiġu rrappreżentati, matul il-laqgħat tal-Kunsill Ewropew, mill-kapijiet ta’ Stat rispettivi tagħhom jew mill-kapijiet ta’ Gvern rispettivi tagħhom u, jekk ikun il-każ, jekk xi motivi jistgħux iwasslu sabiex wieħed minnhom jiġi prekluż milli jirrappreżenta lill-Istat Membru rispettiv tiegħu. Din il-konklużjoni tapplika iktar u iktar meta l-Unjoni hija obbligata tosserva l-identità nazzjonali tal-Istati Membri, inerenti għall-istrutturi fundamentali politiċi u kostituzzjonali tagħhom (
6
). Konsegwentement, il-Qorti Ġenerali kkonkludiet li kien manifest li, billi rrifjuta li jilqa’ s-sejħa għal teħid ta’ azzjoni u indipendentement mill-kwistjoni dwar jekk ir-rappreżentant tar-Repubblika Ċeka huwiex f’sitwazzjoni ta’ kunflitti ta’ interessi, il-Kunsill Ewropew ma kisirx it-tielet paragrafu tal-Artikolu 265 TFUE.
Fir-raba’ u l-aħħar lok, fir-rigward tal-allegazzjonijiet dwar l-allegata sitwazzjoni ta’ kunflitt ta’ interessi tal-Prim Ministru tar-Repubblika Ċeka, il-Qorti Ġenerali fakkret li r-regolarità tal-ħlasijiet magħmula mill-Unjoni fil-qafas tal-fondi mħallsa, f’isimha u għan-nom tagħha, fl-Istati Membri, taqa’ taħt il-leġiżlazzjoni tal-Unjoni applikabbli għall-imsemmija fondi.
(
1
)	In-negozjati tal-perspettivi finanzjarji inkwistjoni kienu jirrigwardaw il-qafas finanzjarju pluriennwali 2021/2027.
(
2
)	Skont l-Artikolu 15(2) TUE.
(
3
)	Ir-rikors għal nuqqas li tittieħed azzjoni huwa previst fl-Artikolu 265 TFUE, li jipprovdi, fit-tielet paragrafu tiegħu: “Kull persuna fiżika jew ġuridika tista’, taħt il-kondizzjonijiet indikati fil-paragrafi ta’ hawn fuq, tilmenta quddiem il-Qorti li xi istituzzjoni jew xi wieħed mill-korpi jew organi ta’ l-Unjoni tkun naqset milli tagħmel xi att fir-rigward ta’ dik il-persuna barra minn rakkomandazzjoni jew opinjoni.”
(
4
)	Skont l-Artikolu 263 TFUE.
(
5
)	Skont l-Artikolu 15(2) TUE.
(
6
)	Konformement mal-Artikolu 4(2) TUE.